為免再生事端!姜濤AL被安排分開謝票 Jer大爆有人自己加戲
2024年04月22日 22:01
東網電視
更多新聞短片
男圑MIRROR本月20日於美加完成演唱會後返港,怎料成員抵港前一日,兩大人氣王姜濤及Anson Lo的粉絲疑為霸位問題而起衝突,Anson Lo粉絲「神徒」更報稱被人推跌而受傷。至於20號當日,姜濤及Anson Lo被安排各自從不同的出口離開,免觸動兩派粉絲神經而再生事端。
今日(22號)MIRROR其中4位成員姜濤、Anson Lo、Jer及Jeremy出動,由約中午開始至晚上7時,密集式走勻四間戲間為領銜的電影《12怪盜》謝票,不過姜濤孖Jer負責尖沙咀區的兩間戲院,而Anson Lo則夥拍Jeremy到九龍灣及觀塘區的戲院,似乎是有心分開兩人,以防再起混亂。
網上有姜濤和Jer在英皇戲院謝票的短片流出,現場Jer大爆姜濤拍攝時加戲,「姜濤今次有一幕係自己加畀佢嘅,佢最尾有個嘟嘴鏡頭,係好好嘅,佢將佢撒嬌一面喺電影度呈現埋畀大家睇。」現場姜糖(姜濤粉絲暱稱)則要求姜濤重演,大叫「嘟嘴!嘟嘴!」但姜濤只笑未有示範,而Jer就打圓場謂:「平時姜濤唔係咁,呢啲係演技嚟嘅。」之後Jer又重提和姜濤合拍《我阿媽有咗第二個》時,姜濤拍感情戲特別緊張,問姜濤可覺得自己演技有進步?姜濤則咿咿哦哦,話自己有一幕想喊,不過因拍到凌晨時,眼已很乾,所以:「就算有眼淚都係眼澀嗰啲。」
對於近日Fans之間不快事件,姜濤在謝票後作出回應道:「呢一兩日不停了解整件事件嘅經過,發現網上都流傳咗唔同嘅版本,不過無論點樣都好,事件已經發生咗,我淨係希望大家可以安全快樂去支持我哋,唔好有任何爭執或者碰撞,呢個係我哋最唔想見到。我同Anson Lo都有傾過,我哋都覺得好苦惱,唔知點樣做,呢件事發生咗唔止一、兩次,但好似一直都冇辦法解決,冇諗過一件Suppose開心嘅事情,會變成咁樣。因為每次見到我哋嘅支持者,不論係Fans或任何人,大家不論支持我哋MIRROR或是任何一個,我哋都係咁開心,因為真係一種鼓勵,所以希望以後每次見面,都可以係愉快、平安、安心地去進行。」
MIRROR明天(23號)將繼續為《12怪盜》謝票,而十二子更會首次攜手一同出席《12怪盜團魂見面會》謝票活動,與280位幸運被抽中的觀眾進行謝票。
而謝票活動後,姜濤無預警下開live重提粉絲姜糖跟Anson Lo粉絲「神徒」在機場因霸位而起衝突事件,他表示擔心講多錯多,或者被指「扮嘢」,不過他承認與本是好朋友的Anson Lo因「一啲嘢」而影響感情:「不過依家無事啦。」又望姜糖及各粉絲可以和平共處:「將心比心,去支持自己鍾意嘅偶像。」又指自己25歲「大個仔」,不會逃避問題,期間他一度講到眼濕濕,有姜糖多加安慰:「我哋都想你因為我哋而開心架,唔好眼濕濕喇。」亦有網民問:「你啲糖打人,你點睇」,即有姜糖護駕:「唔係姜家人唔該離開,呢道唔歡迎你哋。」也有中立粉絲指:「唔關你事,係姜糖鬧人」及「糖又惡、神徒又假,兩批人都不知所謂,不配有咁好偶像」,同埋亦燒理其公司指:「公司問題,係公司管理得唔好,唔關你事的」,而直播人數最高達近2萬人收看。